Onsdag faller dommen i Kjerkols plagiatsak
Onsdag faller Nord Universitets dom over masteroppgaven til helseminister Ingvild Kjerkol. Den kan avgjøre hennes politiske fremtid.  Studentnemnda ved Nord universitet behandler onsdag plagiatsaken mot helse- og omsorgsminister Ingvild Kjerkol. Saken kom frem etter at Sandra Borch (Sp) trakk seg som statsråd etter flere tilfeller av plagiat i hennes masteroppgave. Aftenpostens gjennomgang viser over 100 tilfeller av tekstlikheter i Kjerkol og en medstudents masteroppgave fra 2021.  Kjerkol har sagt at hun ikke har kopiert, men at en redigeringsfeil gjorde at noen formuleringer ble stående igjen. Onsdag morgen holdt leder i nemnda, Eilif Nordahl, en pressebriefing. Han ble spurt all oppmerksomheten i saken la et ekstra press på de fem medlemmene. – Jeg føler ikke noe press her, jeg føler vi må behandle denne saken akkurat som alle andre saker som går for nemnda, sa Nordahl. Han har heller ikke gjort seg opp en mening om den omfattende omtalen. – Jeg har bevisst unngått å lese det som har stått om saken i mediene, sa Nordahl. Ifølge universitetsloven kan den som forsettlig eller grovt uaktsomt har fusket til eksamen få sin eksamen annullert og bli utestengt fra universiteter i inntil ett år.  Dette er de tre punktene i retningslinjene som Kjerkols oppgave særlig blir vurdert mot med henblikk på fusk: Advokat klaget Saksbehandlingen er unntatt offentlighet. Etter møtet vil nemnda skrive en protokoll som sendes studenten og eventuell advokat som bistår. Nordahl sa onsdag morgen at det normale er at protokollen er klar dagen etter møtet, men at det også kan ta noen flere dager hvis det er behov for litt mer etterarbeid. Det er kun Kjerkol som kan offentliggjøre avgjørelsen. Kjerkol ønsker ikke å kommentere saken. Hennes politiske rådgiver Per Anders Torvik Langerød skriver i en SMS: Nord universitet undersøker saken og Kjerkol har ingen nye opplysninger. Utfallet vil for Kjerkol sin del bli gjort kjent når det foreligger.  Avgjørelsen kan få politiske konsekvenser. Det er det Kjerkol selv og eventuelt statsminister Jonas Gahr Støre som vil avgjøre. Studenter har rett til advokat på universitets regning i slik sak. Kjerkol har hyret inn advokat Marianne Klausen i Advokatfirmaet Føyen AS på egen regning. Klausen kritiserer universitetet for å ta opp sensur på nytt: «Dette til tross for at studentenes masteroppgave ble underlagt en plagiatkontroll samt at de mottok et sensurvedtak i 2021. Slik saken er presentert av universitetet fremstår det som at de mener at de kan ombestemme seg nærmere 3 år etter at sensur ble gitt og uavhengig av forvaltningslovens saksbehandlingsregler», skriver Klausen. TV2 meldte dette først. Klausen vil ikke kommentere saken overfor Aftenposten.  Ble byttet ut Hvis Kjerkol klager på vedtaket, går den til den nasjonale Felles klagenemnd for studentsaker. Da kan det gå uker og måneder før endelig vedtak. Det hører med til saken at Marianne Klausen i 2022 ble oppnevnt som leder av Felles klagenemnd. Kunnskapsdepartementet ble tvunget til å bytte ut Klausen etter å ha blitt klar over at reglene ikke tillater å være medlem mer enn to perioder. Statsminister Jonas Gahr Støre har sagt at han fortsatt har tillit til Kjerkol. Spørsmålet er om han har tillit til Kjerkol som statsråd når vedtaket blir kjent. Statssekretær Kristoffer Thoner ved Statsministerens kontor sier at «Statsministeren har understreket at dette er en sak mellom de involverte partene, og det er ikke naturlig for ham å kommentere noe mens prosessen pågår».  Han vil heller ikke kommentere hvilken eventuell straff som kan føre til at Støres tillit forsvinner. Da Borch gikk av understreket Støre at hun som forskningsminister hadde et særlig ansvar for å overholde universitetsloven, fordi hun var statsråd for forskning og høyere utdanning.
Nord Universitet vurderer om helseminister Ingvild Kjerkol har plagiert i sin masteroppgave. Dette kan påvirke hennes politiske karriere. Dersom Kjerkol blir dømt for plagiat, kan hun miste sin eksamen og bli utestengt fra universiteter i inntil ett år. Avgjørelsen er unntatt offentlighet, men Kjerkol sier at hun vil offentliggjøre den. Hun har leid inn advokat som kan være et signal om at hun vil klage på en eventuell dom om fusk.